ועדת הכלכלה, כנסת 17, פרוטוקול מספר 497, 2008-02-18 12:45

ישראל חסון: צהריים טובים.

ישראל חסון: ב-11 בפברואר ד"ר טיבי פנה וביקש לקיים דיון מהיר.

ישראל חסון: יושבת ראש הכנסת והסגנים החליטו להעביר את זה לדיון מהיר לוועדת הכלכלה בנושא אי מתן אישור לשימוש בקרקע חלופית באזור באקה אל-גרבייה-ג'ת.

ישראל חסון: ד"ר טיבי, תחכים אותנו בבקשה.

אחמד טיבי: תודה רבה, אדוני.

אחמד טיבי: אני מלווה את הנושא של כביש חוצה ישראל ואת התנגדויות התושבים בעניין הפקעת הקרקעות מאז תחילתו; כך גם נושא חילופי הקרקע שהוצע לבעלי הקרקעות שאדמתם הופקעה.

אחמד טיבי: אנשים חתמו על סיכום, אבל מאז, הסיכום לא ממומש במלואו.

אחמד טיבי: זאת אומרת שבעלות הקרקע – הטאבו – לא הועברה לאנשים, ולכן בעלי הקרקעות באזור באקה-ג'ת, ונדמה לי שגם במקומות אחרים במשולש, לא יכולים לעבד את הקרקע בשל העובדה שאין להם בעלות טאבו.

אחמד טיבי: אם למשל הוא רוצה להקים חממה על הקרקע שניתנה לו כקרקע חלופית אומרים לו שהוא לא יכול בטענה שאין לו בעלות על הקרקע, והוא לא רשום בטאבו.

אחמד טיבי: הוא פונה למנהל מקרקעי ישראל או לחברת "חוצה ישראל" או "דרך ארץ" שהיו מי שדחפו להסכם הזה, והם אומרים להם שצריך לעבור זמן.

אחמד טיבי: מי שסובל בסופו של דבר מכך הם בעלי הקרקעות שסבלו וקופחו פעמיים: גם כאשר אדמתם הופקעה, והם הפסידו מכך גם חומרית וגם נפשית; וגם כשניתנה להם קרקע חלופית, והם לא יכולים לנצל אותה, כפי שהיה אז וכפי המוסכם.

אחמד טיבי: דיבר איתי ידידי חאג' חאסן אבו-מוח' בשמם של בעלי הקרקעות באזור שם, ואני מציע שהוא ואולי גם אחרים יציגו מנקודת מבטם את המצוקה שלהם כבעלי העניין.

ישראל חסון: הרשות נתונה, אבל הייתי רוצה לשמוע ממך מה גודל השטח שאנחנו מדברים עליו, ומה היקף הבעיה.

חסאן אבו מוח': לכל החקלאים?

ישראל חסון: לכל מי שיש בעיה כזאת.

חסאן אבו מוח': מאות דונמים.

פהמי עויסאת: בטייבה יש בערך 570 דונם.

אחמד טיבי: ועדיין אותה בעיה – לא רשמו אתכם בטאבו, ואתה לא יכול להשתמש בקרקע.

פהמי עויסאת: נכון.

חסאן אבו מוח': צהריים טובים לכולם.

חסאן אבו מוח': שמי חסאן אבו-מוח' מבאקה, חקלאי שנולד חקלאי, ואני מקווה שאני אמות חקלאי – זה כבוד בשבילי.

חסאן אבו מוח': כל אלה שמחזיקים באדמה, ואני בראשם, לא כדי להתגאות ולהתפאר, אלא אני פשוט מרגיש נוח בזה שאני מעבד את האדמה.

חסאן אבו מוח': אדמה שהפקיעו לי אותה, לא רק הפקיעו לי אותה כאדמה, הפקיעו לי את הלב, הפקיעו לי את העתיד, הפקיעו לי את העתיד של הבנים ושל הנכדים, לא רק את האדמה כאדמה.

חסאן אבו מוח': בדיוק מול האדמה שהפקיעו לי הקימו גשר, וכל פעם שאני עובר מצד אחד של הכביש למשנהו, אני פונה לה' – סלחו לי על הביטוי, אני מתכוון שתבינו אותי טוב- -

ישראל חסון: תחסוך את זה.

חסאן אבו מוח': - - אני פונה לה' בלב קרוע שינקום באלה שלקחו לי את האדמה.

חסאן אבו מוח': מה אגיד לכם?

חסאן אבו מוח': זאת העובדה.

חסאן אבו מוח': נוסף לכך, חברים יקרים, כפי שמר טיבי התחיל בדבריו, האדמה שהפקיעו לנו מרצון או שלא מרצון הייתה כל הזמן מקור פרנסה רשמי לאנשים כמוני; היא לא הייתה מעובדת שזרעו אותה כאדמה חקלאית לפלחה או ל"גידולים גלויים", כמו בשפה העממית.

חסאן אבו מוח': שם הקמתי חממה, ואדגיש שלפני שהקמתי את החממה קניתי את האדמה הזאת בזרוע, עמלתי קשה, הזעתי ימים ולילות וגם שנים עד שהגעתי למצב שהגעתי אליו כדי להשתחרר מעבודה מחוץ לעיר.

חסאן אבו מוח': הקמנו את החממה על האדמה שקניתי, ובה היו לי יבולים ענקיים.

חסאן אבו מוח': אתם יכולים לוודא את כל מה שאני אומר באמצעות משרד החקלאות ותדעו כמה שיווקתי כל שנה.

חסאן אבו מוח': זה פשוט מפעל שמייצר יומם ולילה.

חסאן אבו מוח': אני אומר דבר פשוט: החקלאי עובד יומם ולילה בתנאים הקשים ביותר, רבותיי – בחורף אנחנו סובלים מהרוחות ומהקור העז, ואף אחד לא יכול להתעלם מזה, ובקיץ – בחום הלוהט ובטמפרטורה גבוהה במיוחד מכיוון שאנחנו נמצאים לא רק בקיץ, אלא בתוך מבנה של חממה שמכוסה בפלסטיק, וזה מעלה את הטמפרטורה בכמה וכמה מעלות.

חסאן אבו מוח': למרות כל התנאים הקשים האלה אנחנו הסכמנו לעבוד בחקלאות, וכמו שאמרתי אני שוב מדגיש – זה כבוד לנו.

אחמד טיבי: כמה דונמים הפקיעו?

חסאן אבו-מוח': הפקיעו לי במיוחד וגם לאחיי 24 דונם שאתם כולם קניתי.

חסאן אבו-מוח': אני אומר "קניתי", כי גם לאחים שלי קניתי, כי אני המבוגר שביניהם.

חסאן אבו-מוח': כל זה הלך לאיבוד.

חסאן אבו-מוח': אני לא רוצה לדבר על המיקום של האדמה שקיבלנו כחלופה; לא רוצה לדבר על העתיד, זה בכלל עולם אחר.

חסאן אבו-מוח': אבל כל זה קרה.

חסאן אבו-מוח': רבותיי, למה אנחנו צריכים להפסיק את מה שבנינו במשך 60 שנה בשעה אחת, ואף אחד לא ידאג לפרנסה שלנו?

חסאן אבו-מוח': מה עשינו?

חסאן אבו-מוח': אני שואל אתכם – מה עשינו שאנחנו צריכים להיענש?

חסאן אבו-מוח': ולמה צריך לקחת שנים עד שהחבר'ה האלה הסכימו לתת לנו אדמה חלופית במקום האדמה שהופקעה.

חסאן אבו-מוח': יפה, הסכמתם לתת אדמה, אני מודה לכם, אבל בואו תשלימו.

חסאן אבו-מוח': כמה שנים חלפו מהיום שהפקיעו לנו את האדמה עד היום הזה?

חסאן אבו-מוח': מה המניע שהדבר הזה לא יושלם תוך כמה שעות, ימים, חודשים?

ישראל חסון: אתה קיבלת אדמה חלופית, והבעיה היחידה שיש לך עכשיו היא שאתה לא יכול לעבד אותה בצורה של חממה, נכון?

ישראל חסון: אתה יכול לעבד אותה, אבל לא כחממה.

חסאן אבו-מוח': אני לא יכול להקים חממה מכיוון שחסר לי היתר שבנוי על רישום בטאבו.

ישראל חסון: הבנתי.

ישראל חסון: אני רוצה לומר כמה דברים.

חסאן אבו מוח': אבל בקול כי יש לי בעיית שמיעה.

ישראל חסון: אני מבין את הכאב, אני מעריך אותו, נשים אותו רגע בצד.

ישראל חסון: הדיון בוועדה הוא בעצם על מתן מענה ליכולת שלך להקים חממה, וזאת תוכל לעשות לאחר רישום בטאבו.

חסאן אבו מוח': נכון.

ישראל חסון: הבעיה של הרישום בטאבו עכשיו היא תוצאה של שינוי בתוכנית מתאר או בתוכנית בינוי עיר?

ישראל חסון: כי חצי מהאדמות במדינה הזאת לא רשומות בטאבו, ואתה יכול להקים עליהן מבנים.

ישראל חסון: מה הבעיה אצלך?

חסאן אבו-מוח': לו הדבר היה תלוי בי הייתי עושה את זה מזמן.

חסאן אבו-מוח': אני רוצה להדגיש דבר נוסף:

חסאן אבו-מוח': האדמה הזאת שייכת למועצה אזורית מנשה.

חסאן אבו-מוח': אחי פנה למועצה האזורית מנשה בדברים ברורים שהוא עיבד חממה במקום האדמה שהלכה לו לאיבוד, והוא מתכונן להקים חממה חלופית על האדמה שהוא קיבל.

חסאן אבו-מוח': אמרו לו שאין לזה התנגדות, וכל מה שדרוש ממנו הוא להוכיח שהאדמה הזאת שייכת לו.

חסאן אבו-מוח': איך אפשר להוכיח?

חסאן אבו-מוח': צריך להביא טאבו.

חסאן אבו-מוח': אבל אין לנו טאבו.

חסאן אבו-מוח': למי לפנות?

חסאן אבו-מוח': מי הכתובת שלנו?

ישראל חסון: אני מבין, אדוני.

ישראל חסון: אני רוצה לפנות לחבר מטייבה.

פהמי עויסאת: בהתחלה אמרנו "לא" לחוצה ישראל.

פהמי עויסאת: אבל אחרי שחוקקו בכנסת בדצמבר 94'-ינואר 95', יש חוק, ואנחנו מרימים ידיים.

פהמי עויסאת: אבל אנחנו צריכים את המשכורת שלנו.

פהמי עויסאת: נכון, אני קיבלתי אדמה חלופית, אין לי טענות על זה, אבל הכביש הזה עושה לנו בעיות כל החיים.

פהמי עויסאת: עכשיו יש חוצה ישראל, וצריכים להעביר משם עוד גז וגם יש קו של 100 מטר בבנייה.

פהמי עויסאת: אז אני מבקש שראש הוועד - -

לאה ורון: זאת הצנרת של הגז הטבעי?

פהמי עויסאת: כן.

פהמי עויסאת: זה עובר מרמלה עד חיפה 100 קילומטר ממערב עד גבול טייבה בדרום.

פהמי עויסאת: אין לי טענה על האדמה שקיבלתי.

פהמי עויסאת: רק חלק קטן מטייבה לא קיבלו, וכל השאר קיבלו.

פהמי עויסאת: אבל אנחנו צריכים להקים קו - - -; צריכים גז – במקום להפקיע אדמה חדשה לקחו 100 מטר ועשו גדר משני הצדדים; סללו כביש של 40 מטר – אז תעשו אותו 30 ותעבירו אותו משם וגם להחזיר אותו ממערב.

פהמי עויסאת: למה?

פהמי עויסאת: 100 קילומטר ממערב, הוא זז 5 קילומטר מזרחה – אנחנו מתנגדים לזה.

פהמי עויסאת: תודה רבה לכם.

פהמי עויסאת: זה הבית שלנו ושלכם, זאת המדינה שלנו, אתם צריכים להגן עלינו כמו על כל אחד, ואנחנו באנו להגיד לכם מה הבעיות שלנו.

פהמי עויסאת: אנחנו כולנו תקווה שתעזרו לנו בזה.

ישראל חסון: תודה.

ישראל חסון: חבר הכנסת חנין, בבקשה.

דב חנין: אדוני יושב ראש הוועדה וחבר הכנסת טיבי.

דב חנין: קודם כול אני מברך על קיום הדיון הזה.

דב חנין: זאת יוזמה חשובה.

דב חנין: הבעיות שמגיעות לשולחן הן רק דוגמה לבעיה רוחבית או אורכית שקיימת לאורך כל כביש חוצה ישראל של אנשים שזכויות הקניין שלהם נפגעו בצורה קשה במהלך מאוד כוחני של המדינה.

דב חנין: המדינה החליטה שיהיה כביש חוצה ישראל וחוקקה חוק מיוחד.

דב חנין: האנשים האלה קנו את האדמה, לא קנו את האדמה – לא הייתה להם ברירה, אמרו להם, זה המצב, לוקחים לכם את האדמה, ושלום על ישראל.

דב חנין: המהלך הכוחני הזה הוא מהלך שיש לו הרבה תוצאות בעייתיות; יש לו תוצאות חברתיות, יש לו תוצאות תכנוניות.

דב חנין: בכל היישובים שאנחנו מדברים היישובים נותקו מהאדמות שלהם.

דב חנין: למשל, חלק גדול מהאדמות של טייבה נמצאות בצד השני של כביש חוצה ישראל.

דב חנין: יש הרבה מאוד בעיות רוחביות שצריך לדון בהן ולא מצאו לעצמן פתרון עד עכשיו בגלל כביש חוצה ישראל.

דב חנין: אבל חשוב שכולנו נדע, ושהדברים ייאמרו מעל בימת הכנסת: זה שמתעלמים מהבעיה הזאת זה לא אומר שהן הולכות להיעלם, הן לא הולכות לישון.

דב חנין: אם לא תינתן תשובה מערכתית לכל השאלות של עוולות כביש חוצה ישראל, התוצאה תהיה בעיות נוספות.

דב חנין: לא תהיה תוצאה שהבעיות ייעלמו.

דב חנין: בעניין הפרשה שהועלתה כאן, זה דבר שערורייתי.

דב חנין: מה כל הרעיון של קרקע חלופית?

דב חנין: הרעיון הוא לתת לאנשים את האפשרות לא להיפגע, להתפרנס- -

חסאן אבו מוח': להמשיך לחיות.

דב חנין: להמשיך לחיות באותה צורה שהם חיו בה קודם.

ישראל חסון: אתה רואה איך השמיעה של חאג' חסאן?

חסאן אבו-מוח': אני לא מאחל לאף אחד שיגיע למצב שבגללו אני פה.

ישראל חסון: אני מסכים איתך.

חסאן אבו מוח': אני מאוד פצוע.

חסאן אבו מוח': סלחו לי כולם.

אחמד טיבי: הוא מבין אותך.

ישראל חסון: אני באמת מכבד מאוד את מה שאמרת.

חסאן אבו מוח': אם תרשה לי אחרי שיגמור ידידי.

ישראל חסון: אחרי שיגמור ידידך, יש פה עוד ידידים, והם צריכים לתת לנו תשובה לבעיה, ואז אתה תשלים.

חסאן אבו מוח': אין בעיה.

דב חנין: אדוני היושב ראש, הדבר הה הוא פשוט שערורייה.

דב חנין: לקחו לאנשים את האדמות, היו להם שם חממות, נתנו להם קרקע חלופית, אבל עכשיו הם צריכים לעבור מסלול ייסורים בשביל שיהיה להם אותו דבר שלשמו נתנו להם את האדמות.

דב חנין: לכל השאלות שהעלית הפתרונות הם מאוד פשוטים אפילו במסגרת החוק הקיים המו למשל היתר בנייה.

דב חנין: אם נניח עוד לא הסדירו את הבעלות, אפשר לקבל הסכמה של הבעלים הרשום.

דב חנין: הרי מנהל מקרקעי ישראל יכול לתת הסכמה, ועד שיסדירו את כל הרישום הבן אדם יוכל לבנות את החממה, ובינתיים ימשיכו התהליכים.

דב חנין: לכל הדברים האלה יש פתרונות נורא פשוטים- -

ישראל חסון: למה זה לא בוצע?

דב חנין: - -אני מתפלא למה זה לא קורה.

חסאן אבו מוח': אמת.

דב חנין: זאת אומרת, מה שצריך זה בסך-הכול קצת רצון טוב.

דב חנין: אבל יותר מזה – אם נניח תראו לי שיש איזושהי בעיה משפטית שמונעת פתרון, אז באותה שיטה שהכנסת חוקקה את כביש חוצה ישראל, היא יכולה גם לחוקק את הפתרונות.

ישראל חסון: בוא נשמע בבקשה.

טליה ירושלמי: חבל שנציג המנהל לא נמצא כאן, אנחנו מחוצה ישראל ונענה כמיטב יכולתנו.

טליה ירושלמי: אני היועצת המשפטית של חוצה ישראל.

טליה ירושלמי: ראשית, אנחנו באמת לא מבינים מה הבעיה עם היתר הבנייה כי המנהל יכול לחתום- -

יצחק זיו: המנהל הוזמן לכאן?

ישראל חסון: הוזמן.

ישראל חסון: הוא הגיע עם מכנסי ג'ינס.

אחמד טיבי: הגיע עם ג'ינס, לא נתנו לו להיכנס.

טליה ירושלמי: - - לכן אני באמת לא רואה את הבעיה.

טליה ירושלמי: אם מישהו רוצה לבנות חממות, אפשר לבנות חממות, המנהל יחתום על היתרים.

טליה ירושלמי: אנחנו לא רואים את הבעיה כאן.

ישראל חסון: חוצה ישראל יודע לדבר עם המִנהל?

טליה ירושלמי: בוודאי.

ישראל חסון: אתם יודעים לדבר עם המנהל גם בעבור המכובדים שיושבים פה?

טליה ירושלמי: אין שום ספק, נדמה לי שזה כבר נעשה כמה פעמים.

גדעון תירוש: אנחנו עושים את זה כל הזמן.

גדעון תירוש: כל הפעילות הספציפית של הקרקע החלופית מתבצעת בתיאום מלא בינינו לבין המנהל.

אחמד טיבי: האם מוכרת לך הבעיה של האדון הזה?

גדעון תירוש: מוכרת לי מאוד.

גדעון תירוש: האדון קיבל פיצוי מלא על המחוברים שלו ועל החממות שלו; האדון קיבל דונם תמורת דונם בגין הקרקע שהופקעה ממנו; האדון קיבל ומקבל עכשיו תשתית מים חדשה שהחברה מסדרת עד לראש החלקה שלו וכן דרכים ותשתיות, וחוץ מזה האדון יקבל בקרוב רישום בטאבו.

גדעון תירוש: העניין הוא שהרישום בטאבו מתחלק בין 25 מופקעים שנמצאים בגוש קרקע שהוא קיבל יחד איתם.

גדעון תירוש: נותרו כמה לבנים שהם עדיין בבעיה של הוכחת זכויות, וכאשר הם יגמרו את הוכחת הזכויות – ואנחנו משתדלים לעשות את זה מהר עם עורכי דין שלנו שעוזרים להם ומסייעים להם, אז אנחנו נרשום את כל גוש הקרקע הזה בטאבו, ואז יהיה לכל אחד רישום ספציפי ואישי בטאבו, וההפקעה - - - ומרבית הקרקעות המופקעות בכלל לא רשומות בטאבו, כי העבירו מאב לבן בירושות, וזה לא נרשם ולא שולמו מסים.

גדעון תירוש: עכשיו אנחנו מסדירים את כל העניינים האלה ורושמים ספציפית כל אחד בטאבו- -

דב חנין: למה הוא לא יכול להקים חממה היום?

גדעון תירוש: אין שום בעיה, יש הסכם משולש שחתומים עליו חוצה ישראל המופקע ומנהל מקרקעי ישראל שנותנים לו את הזכויות בקרקע.

גדעון תירוש: עם ההסכם הזה הוא יכול לבקש היתר בנייה, והוועדות המקומיות במשרד הפנים יאשרו או לא יאשרו.

אחמד טיבי: - - -

חסאן אבו מוח': אנחנו פנינו למועצה אזורית מנשה, והם סירבו לתת היתר רק בגלל הסיבה הפשוטה שאין לי רישום בטאבו.

חסאן אבו מוח': הם ביקשו שאוכיח שהאדמה הזאת רשומה על שמי.

אחמד טיבי: המציאו חוקים.

גדעון תירוש: מרבית הקרקעות במדינת ישראל מקבלות היתר, ואין להם טאבו.

גדעון תירוש: כולם מקבלים היתר - -

חסאן אבו מוח': אתה מוכן לתת לי מכתב?

חסאן אבו מוח': תן לי מכתב חתום בידך- -

ישראל חסון: חאג' חסאן, אני לא אתערב לך בגידול הירקות.

ישראל חסון: אני רוצה להוציא ממנו, וההתחייבות היא לא מולך.

ישראל חסון: ההתחייבות שלך היא לא מולך, היא מולי.

ישראל חסון: אני רוצה לקבל התחייבות בכך שהם יגלו מעורבות וינסו לעזור להשיג את מה שהוא הפסיד.

גדעון תירוש: המעורבות שלנו מתבטאת בכך שמי שרוצה לבנות משהו בקו הבנייה של כביש חוצה ישראל שהוא 100 מטר, הוא צריך להגיש בקשה להיתר כמו כל אחד.

גדעון תירוש: הבקשה מגיעה לחוצה ישראל כדי להתייחס, אנחנו לא משרד הפנים, אנחנו לא מאשרים- -

ישראל חסון: ברור.

גדעון תירוש: אנחנו בדרך כלל, בעיקר בעניין חקלאות, משתדלים לאשר כל דבר שלא מפריע לבטיחות של הכביש, ואין לנו התנגדות.

גדעון תירוש: אז זה הולך הלאה לוועדות הספציפיות במשרד הפנים שצריכות לאשר.

ישראל חסון: חאג' חסאן, אם אני מבין נכון את מה שנאמר, בעצם חסר פה גורם אחד מבחינתך – מועצה אזורית שער מנשה.

אחמד טיבי: מה אומר ראש עיריית באקה?

יצחק ולד: אתמול היה אצלי חאג' חסאן ואמר לי שאנחנו ניפגש היום כאן.

יצחק ולד: בירכתי על זה.

יצחק ולד: אבל אני הבינותי מדבריו שהוא לא היה מודע לכך שהוא יכול לבקש היתר בנייה כאשר על הגרמושקה שמגישים כתוכנית בנייה חתום הבעלים.

יצחק ולד: הבעלים זה מנהל מקרקעי ישראל לצורך העניין.

יצחק ולד: הרי חצי מדינת ישראל – אם לא למעלה מזה – יושבים על קרקעות מנהל ולא בבעלות פרטית ומוציאים היתרי בנייה אפילו על מגורים.

יצחק ולד: אז באים למנהל, מחתימים את המנהל, הולכים לוועדה ומקבלים היתר.

יצחק ולד: אני הבנתי שהוא לא היה מודע לעניין הזה.

יצחק ולד: אם הגענו לכאן היום כדי שהוא יהיה מודע, אפשר לברך גם על זה.

אחמד טיבי: אנחנו נעלה על הקו את נציג המנהל.

ישראל חסון: לא, לא, אני לא חושב שלנציג המנהל יש סמכות או זכות חוקית לומר "לא", אליבא דמה שאמרת, נכון?

אחמד טיבי: על-פי חוק.

ישראל חסון: אם כך ניתנה פה תשובה לשאלה שלשמה ביקשת את הצעת הדיון המהיר.

ישראל חסון: החברים שהרחיבו פה בנושא טייבה, וחבר הכנסת חנין, זה לא ההצעה, זה משהו קצת יותר רחב- -

אחמד טיבי: שקשור לחוצה ישראל.

ישראל חסון: נכון, אבל זה לא הדיון, אפשר להביא את זה לדיון נפרד.

ישראל חסון: אם חאג' חסאן קיבל תשובה לבעיה שלו- -

אחמד טיבי: הבנת מה צריך לעשות?

אחמד טיבי: ראש העיר וחוצה ישראל אומרים שהמנהל הוא בעל הקרקע, והמנהל חייב לחתום.

אחמד טיבי: אתה הולך למנהל, הם חותמים לך על היתר, ומועצת מנשה חייבת, על-פי דין- -

יצחק ולד: הם חותמים על התוכנית, לא על ההיתר.

אחמד טיבי: על התוכנית.

יצחק ולד: ההיתר ניתן על-ידי המועצה.

יצחק ולד: זאת ועדת עירון במקרה שלו.

אחמד טיבי: מה הוא צריך לעשות עכשיו?

יצחק ולד: הוא צריך לקחת מתכנן שיכין לו תוכנית בנייה של חממה.

יצחק ולד: אחרי שהמתכנן הכין את התוכנית הוא מחתים את המנהל כבעלים, והוא הולך עם זה לוועדה של מועצת מנשה, והיא צריכה לאשר לו את זה.

ישראל חסון: השאלה היא פשוטה.

ישראל חסון: לצורך הדיון פה אתה הוא הנושא – 24 הדונם שלך, לא 570 דונם ולא 1,400 שלאורך חוצה ישראל.

ישראל חסון: אומרים פה הג'נטלמנים מחוצה ישראל שהם הסדירו את העניין של חילופי הקרקע.

ישראל חסון: ראש הוועדה הקרואה אומר שאתה צריך ללכת, לעשות תוכנית, להחתים את המנהל.

ישראל חסון: המנהל חייב לתת לך את האישור לעשות שימוש, וועדת התכנון של המועצה האזורית מנשה צריכה לתת לך את ההיתר.

ישראל חסון: הדיון פה הוא אם המנהל נתן לך או לא נותן לך.

ישראל חסון: מאחר שחוקית הוא חייב לתת לך, אז בבקשה, אתה יצאת עם פתרון, לך למנהל- -

יצחק זיו: הפעולה שלך עכשיו.

ישראל חסון: הפעולה היא שלך.

רונית מזר: אני ממשרד הפנים.

רונית מזר: התוכנית שבה נקבעה מגבלה של איסור בנייה בין כביש חוצה ישראל לקווי הבניין היא תמ"א 31א.

רונית מזר: במסגרת התוכנית הזאת כתוב שבתחום 100 מטר אסור לעשות שום בינוי.

רונית מזר: יחד עם זאת נקבע סייג, שלפיו, בתחום הזה אפשר יהיה לעשות שימושים שמוגדרים כחקלאים, ובין השאר גם חממות, אבל יש תנאים, זאת אומרת, ועדה מקומית שמוגשת לתוכנית, כפי שהבהירו לו כעת; אחרי שמקבלים את אישור הוועדה המחוזית ואחרי שהתייעצו עם חברת כביש חוצה ישראל, היא רשאית להתיר.

רונית מזר: אין כאן חובה של הוועדה המקומית לאשר.

רונית מזר: אני רק מבהירה את זה שלא יהיו אי הבנות.

ישראל חסון: יש לי שאלה לנציגת משרד הפנים בשמו של חאג

ישראל חסון: ' חסאן אבו מוח'.

ישראל חסון: גם אני הייתי במשך 15 שנים חקלאי, ומה שאת יודעת להוציא מחממה הוא קצת שונה ממה שאפשר להוציא מגידול בשטח פתוח.

ישראל חסון: הוא רוצה להגיע לחממה.

ישראל חסון: המסלול שאת תיארת הוא מסלול – ביום טוב – של שלוש שנים.

רונית מזר: מניסיון אין לכביש חוצה ישראל כמעט התנגדות לכל מה שמוגש אליהם, וזה עובר בוועדות מקומיות בלי בעיה.

ישראל חסון: ועדה מקומית, אבל את אמרת גם ועדה מחוזית.

רונית מזר: זה מגיע לוועדה מחוזית שדנה בזה- -

ישראל חסון: בסדר.

ישראל חסון: אני ראיתי שדרך שירות הדואר זה לוקח גם בערך חודש-חודשיים.

ישראל חסון: זאת לא בעיה שלכם, זה כבר עניין של רשות הדואר במשרד התקשורת.

ישראל חסון: השאלה שלי היא איך ניתן לסייע שזה ייעשה בהליך יותר מהיר?

רונית מזר: אפשר לפנות לוועדה להתייחס לבקשה שלו ולתת לה קדימות מכיוון שהוא מחכה הרבה זמן.

ישראל חסון: הוועדה כאן יכולה לבקש בקשה ממך, שכמה שנים אחרי שפירקו לו את החממה יתאפשר לעשות לו את זה בנוהל מהיר בעת שהוא יפנה?

רונית מזר: אני יכולה לפנות לוועדה המרכזית שהוא בתחומה ולבקש שייתנו לתוכנית שלו קדימות.

ישראל חסון: אפשר לבקש את זה?

רונית מזר: בנושא הוועדה המחוזית חיפה או מרכז, אין שום בעיה.

יצחק ולד: השאלה היא האם הוא בכלל נמצא בתחום הזה.

יצחק ולד: יכול להיות שהוא בכלל מחוץ לתחום 100 המטרים.

ישראל חסון: בסדר, רגע.

אחמד טיבי: הוא בתוך התחום.

ישראל חסון: אנחנו הלכנו על הworst case שהוא בתוך ה-100, מגרד את הצמיגים מלמטה.

ישראל חסון: חבר הכנסת טיבי, זה עונה לך על העניין?

אחמד טיבי: אתה צריך מתכנן שיכין לך תוכנית, ותגיש למנהל בעזרתה של חברת כביש חוצה ישראל שיאשרו לך, ואז תגיש למנשה, והם ייתנו לך היתר על-פי הסכמת המנהל.

חסאן אבו-מוח': למה לא נעשה את זה הפוך – שהם ישלחו אליי מכתב חתום על-ידם, שאין להם התנגדות, במקום שאני אפסיד יום עבודה- -

ישראל חסון: חאג' חסאן, אין פה מה לעשות.

ישראל חסון: קיבלת תשובות לשאלה; קיבלת גם הבטחה ממשרד הפנים שהיא תפנה לוועדה המחוזית ותסב את תשומת לבם לכך שיעשו את הטיפול המהיר ביותר שרק אפשר.

ישראל חסון: הכדור עכשיו אצלך, סע, ושיהיה לך בהצלחה.

ישראל חסון: תודה רבה, הדיון נעול.